ΓΡΑΠΤΗ ΕΡΩΤΗΣΗ P-1542/96 υποβολή: Jaime Valdivielso de Cuι (PPE) προς την Επιτροπή (6 Iουνίου 1996)

Θέμα: Ρύθμιση και έλεγχος των αξιοποίνων καταχωρήσεων πορνογραφικού περιεχομένου στο Internet και εξύμνηση, μέσω του Internet, της τρομοκρατίας

Με την ανάπτυξη και χρησιμοποίηση των δικτύων Internet είναι προφανές ότι μεταδίδονται μηνύματα που εξυμνούν την τρομοκρατία, μηνύματα πορνογραφικού περιεχομένου, παραβιάζονται τα δικαιώματα πνευματικής ιδιοκτησίας, η ιδωτική σφαίρα του ατόμου και λαμβάνουν χώρα κάθε είδους άλλες αξιόποινες πράξεις.

Σε ποιές ενέργειες θα προβεί η Επιτροπή για να εξετάσει το μέγεθος του προβλήματος και να εξεύρει σχετική λύση;

Έχοντας υπόψη τον διεθνή χαρακτήρα του προβλήματος, θα αναλάβει η Επιτροπή την πρωτοβουλία να εκπονήσει έκθεση που θα χρησιμεύσει ως βάση στο Συμβούλιο για την αναζήτηση πρωτοβουλιών σε ευρωπαϊκό και διεθνές επίπεδο (στο πλαίσιο του ΟΟΣΑ), ώστε να εξευρεθούν τεχνικές και νομικές λύσεις;

Απάντηση του κ. Monti εξ ονόματος της Επιτροπής (12 Ιουλίου 1996)

Η Επιτροπή προσδίδει ιδιαίτερη σημασία στα προβλήματα που θέτει το αξιότιμο μέλος του Κοινοβουλίου καθώς και, γενικότερα, στην ανάλυση των αναγκών λήψης ρυθμιστικών μέτρων λόγω της διάδοσης των υπηρεσιών της κοινωνίας των πληροφοριών, και αυτό λόγω της σαφώς διασυνοριακής χροιάς των υπηρεσιών αυτών.

Λαμβανομένου υπόψη του γεγονότος ότι, προς το παρόν, οι μορφές, η φύση και το περιεχόμενο των εν λόγω υπηρεσιών δεν είναι επαρκώς γνωστά ούτε προβλέψιμα, θα ήταν πρόωρο να επιχειρηθεί αμέσως μία εκτεταμένη εναρμόνιση, σε κοινοτικό επίπεδο, του εφαρμοζόμενου στα θέματα αυτά ουσιαστικού δικαίου.

Εξάλλου, οι νέες υπηρεσίες δεν αναπτύσσονται εντός ενός νομικού κενού, καθότι υπόκεινται στις ισχύουσες νομικές αρχές τόσο στο επίπεδο του κοινοτικού δικαίου (συνθήκη και παράγωγο δίκαιο) όσο και του εθνικού δικαίου (ιδίως αστικό και ποινικό δίκαιο).

Επιπλέον, η Επιτροπή έχει ήδη αρχίσει ή προβλέπει την ανάληψη πολυάριθμων πρωτοβουλιών για τη μελέτη ορισμένων ζητημάτων που είναι συνυφασμένα με τις προοπτικές ανάπτυξης των νέων υπηρεσιών μέσω υπολογιστή. Μεταξύ των πρωτοβουλιών αυτών μπορούν να αναφερθούν, ενδεικτικώς, τα ήδη εκδοθέντα Πράσινα Βιβλία για «το δικαίωμα πνευματικού δημιουργού και τα σχετικά δικαιώματα στην κοινωνία των πληροφοριών» ((Έγγραφο COM (95) 382 τελικό. )), για «τη νομική προστασία των κρυπτογραφημένων υπηρεσιών στην εσωτερική αγορά» ((Έγγραφο COM (96) 76 τελικό. )) και για «τις εμπορικές ανακοινώσεις στην εσωτερική αγορά» ((Έγγραφο COM (96) 192 τελικό. )) ή το υπό έκδοση Πράσινο Βιβλίο για «τις νέες οπτικοακουστικές υπηρεσίες».

Εξάλλου, η Επιτροπή παρακολουθεί με ιδιαίτερη προσοχή τις πολυάριθμες εργασίες που διεξάγονται σε εθνικό επίπεδο με σκοπό την αξιολόγηση των μέσων προσαρμογής των υφιστάμενων νομοθεσιών στις ιδιαιτερότητες αυτών των νέων υπηρεσιών.

Από τα συμπεράσματα των διαφόρων αυτών πρωτοβουλιών, θα είναι δυνατό να πραγματοποιηθεί εκτεταμένη και εμπεριστατωμένη ανάλυση των ζητημάτων γενικότερου ενδιαφέροντος όπως εκείνα που θέτει το αξιότιμο μέλος του Κοινοβουλίου, προκειμένου να εντοπιστούν οι ανάγκες λήψης ρυθμιστικών μέτρων σε κοινοτικό επίπεδο και να προσδιοριστεί η μελλοντική δράση της Επιτροπής στο πλαίσιο των αρμόδιων διεθνών οργάνων, συμπεριλαμβανομένου του Οργανισμού Οικονομικής Συνεργασίας και Αναπτύξεως, με τους οποίους εξάλλου ήδη συνεργάζεται.